Hele 25 brandmænd har de seneste timer kæmpet for at få has på flammerne, som opstod i en silo på Farmfood A/S på Havnevej 73 i Løgstør. Nordjyllands Beredskab fik anmeldelsen klokken 15:56, og turde ikke tage nogen chancer. Derfor blev de tre stationer fra Løgstør, Fjerritslev og Års tilkaldt. - Der kom meget røg ud fra hallen, så vi vidste ikke, hvor alvorligt det var til at starte med, siger indsatsleder ved Nordjyllands Beredskab, René Nikolajsen. Selvom det har taget lang tid at slukke ilden, har det vist sig ikke at være så slemt, som indsatslederen frygtede fra start. - Flammerne er opstået i en silo, så det foregår i et lukket system, siger han. Siloen er en beholder på cirka 17 kubikmeter og er fyldt op med fjerkræsmel, som skulle bruges til fodring. Det er endnu uvist, hvad der har forsaget branden. Ifølge indsatslederens oplysninger, er der ikke sket alvorlige skader. Beredskabet er fortsat på stedet og er i gang med efterslukning.

Opsummering:
25 brandmænd har kæmpet for at slukke flammerne i en silo på Farmfood i Løgstør.